News Update: ชาวจีนเริ่ม ‘เดินทางครั้งใหญ่’ เตรียมฉลองเทศกาลตรุษจีน โลกจับตาตัวเลขผู้ติดเชื้อโควิด - FINNOMENA
เมื่อวันเสาร์ที่ผ่านมา (7 ม.ค.) ชาวจีนเริ่มการเดินทางครั้งใหญ่ในวันแรกของ ‘ชุนยุ่น’ หรือการเดินทางเป็นเวลา 40 วันก่อนวันตรุษจีน ซึ่งถือเป็นการเดินทางย้ายถิ่นฐานของประชากรจำนวนมากที่สุดในโลกในแต่ละปีก่อนที่จะเกิดการระบาดของโควิดเมื่อ 3 ปีที่แล้ว
9 ม.ค. 2566

เมื่อวันเสาร์ที่ผ่านมา (7 ม.ค.) ชาวจีนเริ่มการเดินทางครั้งใหญ่ในวันแรกของ ‘ชุนยุ่น’ หรือการเดินทางเป็นเวลา 40 วันก่อนวันตรุษจีน ซึ่งถือเป็นการเดินทางย้ายถิ่นฐานของประชากรจำนวนมากที่สุดในโลกในแต่ละปีก่อนที่จะเกิดการระบาดของโควิดเมื่อ 3 ปีที่แล้ว
VOA Thai รายงานว่า การเดินทางของประชากรจีนจำนวนมากหลังรัฐบาลปักกิ่งเริ่มผ่อนคลายมาตรการโควิดทำให้เกิดความกังวลว่า เชื้อโคโรนาไวรัสอาจแพร่กระจายออกไปในพื้นที่ที่ยังไม่เกิดการระบาด หรือชนบทที่มีศักยภาพด้านสาธารณสุขต่ำกว่าได้
โดยกระทรวงคมนาคมจีนคาดการณ์ว่า จะมีประชาชนมากกว่า 2,000 ล้านคนเดินทางในช่วง ‘ชุนยุ่น’ เพิ่มขึ้น 99.5% จากปีที่แล้ว และคิดเป็น 70.3% ของการเดินทางในปี 2019
วันตรุษจีนปีนี้เริ่มขึ้นอย่างเป็นทางการในวันที่ 21 ม.ค. ซึ่งถือเป็นครั้งแรกในรอบ 3 ปี นับตั้งแต่ปี 2020 ที่ไม่มีมาตรการควบคุมจำกัดการเดินทางภายในประเทศ โดยภาคธุรกิจและนักลงทุนต่างหวังว่า การที่จีนเปิดประเทศอีกครั้งจะช่วยกระตุ้นเศรษฐกิจที่มีมูลค่ามหาศาลถึงปีละ 17 ล้านล้านดอลลาร์ได้
อย่างไรก็ตาม จีนตรวจพบผู้ติดเชื้อเพิ่มขึ้นอย่างรวดเร็วหลังผ่อนคลายมาตรการล็อกดาวน์ จำนวนผู้ป่วยกำลังสร้างแรงกดดันต่อระบบสาธารณสุขและโรงพยาบาลในหลายเมืองใหญ่ ยาแก้ไข้กำลังขาดตลาด และสถานที่ทำศพมีร่างผู้เสียชีวิตจากโควิดต่อคิวยาวรอทำพิธี
ขณะที่โลกออนไลน์มีความเห็นต่างกันในเรื่องนี้ โดยบางความเห็นด้วยกับการเดินทางอย่างเสรีเพื่อกลับไปยังบ้านเกิดและฉลองวันตรุษจีนพร้อมหน้าญาติพี่น้อง แต่หลายคนกลับบอกว่าจะไม่เดินทางไปไหนเพราะกลัวว่าจะนำโควิดไปติดผู้สูงอายุที่บ้าน
ปัจจุบัน อัตราการฉีดวัคซีนในประเทศจีนอยู่ที่มากกว่า 90% แต่กลับลดลงเหลือเพียง 57.9% สำหรับผู้ที่ฉีดวัคซีนเข็มบูสเตอร์ และ 42.3% สำหรับประชากรอายุมากกว่า 80 ปี
โดยบริษัท CanSino Biologics Inc. ของจีน ประกาศเมื่อเร็ว ๆ นี้ว่า กำลังเริ่มการผลิตวัคซีนโควิดบูสเตอร์แบบ mRNA ที่มีชื่อว่า CS-2034 ซึ่งคาดว่าจะออกสู่ตลาดได้ในอีกไม่นานนี้
อ้างอิง: https://www.voathai.com/a/china-s-great-migration-kicks-off-under-shadow-of-covid/6909553.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
ตรุษจีน
โควิดจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA